b'\n_START_ARTICLE_\nAugust Leskien\n_START_SECTION_\nBiografija\n_START_PARAGRAPH_\n1860\xe2\x80\x931864 m. Kylio ir Leipcigo universitetuose studijavo klasikin\xc4\x99 filologij\xc4\x85, 1864 m. daktaras. 1866\xe2\x80\x931867 m. Jenos universitete studijavo slavistik\xc4\x85 ir baltistik\xc4\x85, A. \xc5\xa0leicherio mokinys._NEWLINE_1867\xe2\x80\x931869 m. d\xc4\x97st\xc4\x97 Getingeno universitete. 1869 m. Jenos universiteto profesorius. 1870 m. prad\xc4\x97jo vadovauti pirmajai Vokietijoje Slavistikos katedrai Leipcigo universitete, XIX a. pab. \xe2\x80\x93 XX a. pr. Leipcigo universitetas tapo vienu svarbiausi\xc5\xb3 indoeuropie\xc4\x8di\xc5\xb3 kalbotyros, t. p. baltistikos ir lituanistikos, tyrin\xc4\x97jimo centr\xc5\xb3. Lietuvi\xc5\xb3 kalb\xc4\x85 jame d\xc4\x97st\xc4\x97 beveik vis\xc4\x85 savo pedagogin\xc4\x97s veiklos laikotarp\xc4\xaf.\n_START_SECTION_\nMokslin\xc4\x97 veikla\n_START_PARAGRAPH_\nTyrin\xc4\x97jo sen\xc4\x85j\xc4\x85 ba\xc5\xbenytin\xc4\x99 slav\xc5\xb3 kalb\xc4\x85, kitas slav\xc5\xb3 kalbas, balt\xc5\xb3 ir slav\xc5\xb3 kalb\xc5\xb3 istorin\xc4\x97s gramatikos, lyginamosios kalbotyros problemas. Band\xc4\x97 suderinti A. \xc5\xa0leicherio genealoginio kalb\xc5\xb3 med\xc5\xbeio ir J. \xc5\xa0midto bang\xc5\xb3 teorijas, nustat\xc4\x97 gars\xc5\xb3 kitimo d\xc4\x97sningum\xc4\x85. \xc5\xa0ie tyrimai buvo panaudoti rekonstruojant balt\xc5\xb3 prokalb\xc4\x99. 1881 m. straipsnyje \xe2\x80\x9eKiekyb\xc4\x97s santykiai lietuvi\xc5\xb3 kalbos \xc5\xbeod\xc5\xbeio gale\xe2\x80\x9c suformulavo vadinam\xc4\x85j\xc4\xaf Leskyno d\xc4\x97sn\xc4\xaf. \xe2\x80\x9eLietuvi\xc5\xb3 kalbos \xc5\xbeod\xc5\xbei\xc5\xb3 \xc5\xa1aknies kaita\xe2\x80\x9c \xe2\x80\x93 pirmoji lituanistikos istorijoje monografija, skirta vienai svarbiai lietuvi\xc5\xb3 kalbos istorijos gramatikos problemai. Svarbiausias lituanistikos veikalas \xe2\x80\x93 \xe2\x80\x9eLietuvi\xc5\xb3 kalbos \xc5\xbeod\xc5\xbei\xc5\xb3 daryba\xe2\x80\x9c. I\xc5\xa1 jo \xe2\x80\x9eLietuvi\xc5\xb3 kalbos skaitini\xc5\xb3\xe2\x80\x9c lietuvi\xc5\xb3 kalbos mok\xc4\x97si daugelis u\xc5\xbesienio indoeuropeist\xc5\xb3. Paskelb\xc4\x97 1880 m. Vilky\xc5\xa1ki\xc5\xb3 apylink\xc4\x97se paties u\xc5\xbera\xc5\xa1ytas lietuvi\xc5\xb3 liaudies dainas ir pasakas, nagrin\xc4\x97jo dain\xc5\xb3 eil\xc4\x97dar\xc4\x85._NEWLINE_Mokiniai: Aleksandras Briukneris, Erichas Bernekeris, Aleksandras Dori\xc4\x8dius, Ernstas Frenkelis, Janas Otrembskis, Janas Rozvadovskis, Ferdinandas de Sosiuras, Francas \xc5\xa0pechtas, Eduardas Volteris ir kiti.'